I nderuar Zoti Hoxhaj!

Uroj të jeni mirë, gjithashtu!

Në përfundim të dyzimit nëse duhet t’i përgjigjesha apo jo e-mailit Tuaj, mendova se do të ishte më e udhës t’Ju ktheja përgjigje pasi kam vërejtur që çështja për të cilën më shkruani është ngritur nga disa drejtime, në trajtimin e saj vërej disa paqartësi ose moskuptime dhe duke Ju përgjigjur Rrjetit Tuaj mund të vlejë si përgjigje edhe për të tjerë.

Lidhur me pyetjet që më bëni, po Ju përgjigjem si më poshtë:

*- A ju ka avantazhuar roli juaj si ekspert i nivelit të lartë i Reformës në Drejtësi për t’u emëruar në pozicionin e tanishëm si anëtar i Gjykatës së Lartë?*

Roli si ekspert në reformën në drejtësi dhe pozicioni si gjyqtar në Gjykatën e Lartë janë të ndarë nga njeri tjetri.

Kushtet dhe kriteret e emërimit të gjyqtarëve të Gjykatës së Lartë kanë qenë dhe janë të sanksionuara në Kushtetutë. Emërimi në Gjykatën e Lartë bëhet nga Këshilli i Lartë Gjyqësor.

Unë jam caktuar si ekspert me vendim të Kuvendit të Shqipërisë dhe angazhimi im si ekspert në reformën në drejtësi pati ardhur natyrshëm pas një kontributi shumëvjeçar në fushën e drejtësisë dhe bashkëpunimi me institucione kombëtare dhe ndërkombëtare si Këshilli i Europës, UNICEF, Save the Children, Danida, Qendra Europiane, Instituti Europian i Tiranës, etj.

Emërimi im në Gjykatën e Lartë ka ardhur si rrjedhojë e një procesi të gjatë, të dokumentuar dhe publik. Gjatë këtij procesi, përveç verifikimit për plotësimin e kushteve dhe kritereve kushtetuese, është bërë edhe vlerësimi im mbi bazën e Sistemit të Vlerësimit të miratuar nga Këshilli i Lartë Gjyqësor. Sistemi i Vlerësimit përbëhet: nga 3 kategori (profesionale; morale dhe etike; organizative dhe menaxheriale), nga 11 kritere dhe nga një mori nënkriteresh, treguesish dhe indikatorësh të tjerë. Në përllogaritjen sipas këtij sistemi, roli im si ekspert në reformën në drejtësi ka patur një peshë specifike krejt të papërfillshme në totalin e 100 pikëve, si maksimum i pikëzimit.

Nga sa më sipër, del qartë se roli im si ekspert i nivelit të lartë në Reformën në Drejtësi nuk më ka avantazhuar për t’u emëruar në pozicionin e tanishëm si anëtar i Gjykatës së Lartë.

*- Sipas jush, a përbën një problem për besimin në sistemin e drejtësisë zgjedhja juaj pa kaluar më parë procesin e vetingut?*

Vetingu është një proces që ka si subjekte gjyqtarët dhe prokurorët në detyrë. Për saktësim, në Kushtetutë ai quhet “Rivlerësimi kalimtar i gjyqtarëve dhe prokurorëve”. Pra, gjyqtarët dhe prokurorët në detyrë rivlerësohen, mbi bazën e një Sistemi Rivlerësimi, nga organe të përcaktuara nga Kushtetuta që janë Komisioni i Pavarur i Kualifikimit dhe Kolegji i Posaçëm i Apelimit pranë Gjykatës Kushtetuese. Ndërsa personat që kandidojnë për tu bërë gjyqtarë ose prokurorë vlerësohen, mbi bazën e një Sistemi Vlerësimi, nga Këshilli i Lartë Gjyqësor ose Këshilli i Lartë i Prokurorisë. Personalisht, në periudhën e kandidimit për gjyqtar në Gjykatën e Lartë unë ushtroja detyrën e pedagogut të drejtësisë.

Në zbatim të ligjit, për shkak të karrierës time profesionale, unë kam mbi 20 vjet që bëj deklarim të pasurisë. Edhe gjatë kandidimit për gjyqtar në Gjykatën e Lartë, pasuria ime i është nënshtruar verifikimit nga Inspektorati i Lartë të Deklarimit dhe Kontrollit të Pasurisë dhe Konfliktit të Interesit dhe certifikuar nga Këshilli i Lartë Gjyqësor. Këto institucione e bëjnë dhe do ta bëjnë vetingun për çdo kandidat për gjyqtar ose prokuror që do të hyjë në sistemin e drejtësisë.

Në jetën time personale dhe profesionale unë kam qenë dhe mbetem i përkushtuar në zbatimin e ligjit. Besimin e publikut në sistemin e drejtësisë e shikoj drejtpërdrejt të lidhur me përkushtimin e gjyqtarit në zbatimin e ligjit.

*- A keni një koment për kritikat publike se hartuesit e reformës në drejtësi ia lehtësuan rrugën vetes për t’u zgjedhur në pozicionet kyçe të këtij sistemi?*

Qenia si ekspert në projektin e reformës në drejtësi nuk mund t’i jepte, ashtu siç nuk i ka dhënë, asnjë tagër ekspertëve për të ndërhyrë në Kushtetutë dhe për të prekur kushtet ose kriteret e zgjedhjes në sistemin e drejtësisë. E njëjta situatë qëndron edhe në raport me organet që kanë tagrin e emërimeve në sistemin e drejtësisë.

Konkretisht, angazhimi im midis dhjetëra ekspertëve të tjerë vendas dhe të huaj në reformën në drejtësi ka konsistuar kryesisht në fushat e financimit të drejtësisë, shërbimet e lira dhe në drejtësinë penale për të mitur.

Për ata që mendojnë se hartuesit e reformës në drejtësi ia kanë lehtësuar rrugën vetes për t’u zgjedhur në pozicionet kyçe të këtij sistemi, them se kanë një perceptim jo të saktë, gjë e cila i ka paraprirë edhe përfundimeve të nxituara. Kam predispozitën që t’i mirëkuptoj supozimet e gabuara për shkak të mungesës së informacionit dhe uroj që ky komunikim i imi të shërbejë për qartësimin dhe saktësimin e qëndrimeve për këtë çështje.

Për më tepër, reforma në drejtësi ishte një projekt i gjerë parlamentar dhe ekspertët kryenin një punë paraprake e cila shqyrtohej nga një Komision i Posaçëm i përbërë nga deputetë të Kuvendit; më pas nga Grupet Parlamentare dhe në fund Seanca Plenare.

Ju përshëndes duke uruar gjithë të mirat!

Ilir Panda